Suid-Afrikaanse roeiers verpletter oor Olimpiese SpeleDie SA-kanoespan by die Afrika Spele. (Foto: verskaf) Die Suid-Afrikaanse roeigemeenskap is ontsteld omdat die nasionale kano-en-kajakspan nie toegelaat word om aan die 2020 Olimpiese Spele deel te neem nie, al het hulle reeds volgens die internasionale standaarde gekwalifiseer. Die span is verlede week ingelig dat hy nie volgende jaar aan die Olimpiese Spele in Japan kan deelneem nie, aangesien hulle nie aan die Suid-Afrikaanse Sportkonfederasie en Olimpiese Komitee (Saskok) se kriteria voldoen nie. Dit ten spyte daarvan dat hulle lande van twee ander vastelande, bo en behalwe Afrika, uitgeklop het tydens die internasionale kwalifiseringsrondtes. Volgens die kriteria opgestel deur die internasionale kanofederasie en die Internasionale Olimpiese Komitee moes atlete die spanne van ten minste twee ander vastelande klop tydens die wêreldkampioenskap in Hongarye in Augustus. Die Suid-Afrikaanse span kon daarin slaag om Suid-Amerika, Noord-Amerika, Australië én Asië onderskeidelik in vier items te klop, naamlik die 200 m K1 vroueresies, die 200 m K1 mansresies, die 500 m K1 vroueresies en die 500 m K2 vroueresies. Tydens die Afrika Spele wat later in Augustus in Marokko plaasgevind het, het hulle alle ander Afrika-lande in dieselfde items uitgestof. Saskok kyk egter na bykomende kriteria soos ŉ span of atleet se internasionale plasing en hoeveel lande deelneem aan die sport. Verskeie sportspanne het reeds vanjaar hul ontevredenheid uitgespreek oor dié “onbillike” kriteria. “Saskok is die enigste federasie ter wêreld waarvan die kriteria hoër is as dié van internasionale sportliggame,” sê Fouché van Tonder, een van die Suid-Afrikaanse kanospan se afrigters. “Danksy ons atlete se uitnemende prestasie tydens die wêreldkampioenskap mag atlete van die Afrika-vasteland aan vier items deelneem by die Olimpiese Spele in Japan. Nou moet ons daardie posisies afstaan aan atlete van ander Afrika-lande wat nie naastenby so goed is nie,” sê Van Tonder. Argieffoto (theweek.com) In ŉ persverklaring in Junie vanjaar het Gideon Sam, Saskok-president, gesê dat die organisasie ŉ “dunner maar sterker” span na die 2020 Olimpiese Spele wil stuur, weens ŉ tekort aan finansies. Maar Kim Pople, president van Kano Suid-Afrika, sê hulle is moeg vir hierdie verskoning. “Volgens Saskok is hulle deur die regering voorgesê om slegs ŉ paar atlete vir die Olimpiese Spele te befonds, maar hulle kan vir ons geen bewyse hiervan gee nie. Ons atlete kry ook bitter min befondsing van die regering. Hulle befonds alles self en steeds word hulle die geleentheid ontsê om hul drome te bewaarheid.” Fouché noem dat atlete jaarliks honderde duisende rande opdok aan afrigting, toerusting en deelname aan internasionale kompetisies. Qondisa Ngwenya, Saskok-woordvoerder, sê Kano Suid-Afrika kry ŉ maandelikse subsidie van Saskok, hoewel dit heelwat minder is as in die verlede. Hy sê dit is nodig vir Saskok om sy eie vereistes op te stel vir deelname aan die Olimpiese Spele, aangesien die omstandighede van elke land verskil en internasionale vereistes nie sonder meer op alle lande toegepas kan word nie. “Om ŉ span na die Olimpiese Spele te stuur wat nie hul man kan staan teen ander lande nie, sal net vernederend wees, veral aangesien ons nie ŉ oorvloed geld het om atlete te stuur nie,” sê Ngwenya. Pople sê egter dit is nodig om junior atlete aan die Olimpiese Spele bloot te stel, al wen hulle nie medaljes nie, sodat hulle by opeenvolgende Spele kan presteer. “Die gevolg van Saskok se onbillike standaarde is dat ons talle talentvolle atlete aan oorsese spanne moet afstaan, omdat hulle dáár die kans gegun word om hul droom uit te leef.” Pople noem dat atlete wel steeds ŉ kans het om vir die Olimpiese Spele te kwalifiseer tydens ŉ internasionale geleentheid in Duitsland in Mei volgende jaar, maar dat dit uiters moeilik sal wees, aangesien daar nou slegs ŉ paar plekke beskikbaar is. “Indien ons nie kwalifiseer nie, sal dit die eerste keer sedert 1994 wees wat Suid-Afrika nie in die kano-en-kajakitem verteenwoordig word by die Olimpiese Spele nie.